Perućica

Perućica on aarniometsä Bosnia ja Hertsegovinassa lähellä maan Montenegron vastaista rajaa. Alue on yksi harvoista Euroopan säilyneistä suhteellisen koskemattomista aarniometsistä. Perućica sijaitsee Dinaarisilla Alpeilla Bosnia ja Hertsegovinan Serbitasavallassa lähellä maan Montenegron vastaista rajaa maan korkeimman vuoren Maglićin juurella Sutjeskan kansallispuistossa. Matalin kohta aarniometsän alueella on 578 metrin korkeudella merenpinnasta ja korkein 2 386 metriä. Pinta-alaa metsäalueella on noin 1 434 hehtaaria. Metsäalueella sijaitsee myös noin 75 metriä korkea Skakavacin vesiputous. Eri puu- ja pensaslajeja alueella on yli 170. Puustoon lukeutuvat esimerkiksi pyökit, pihdat, lehmukset, kuuset ja vaahterat. Monet puut alueella ovat kasvaneet hyvin korkeiksi, eräs mitattu metsäkuusi oli 57,4 metriä ja korkein saksanpihta 54 metriä. Muita kasvilajeja on yli 1 000. Eläimistöön kuuluu runsaasti eri selkärangattomia, sammakkoeläimiä, matelijoita ja kaloja. Eri nisäkäslajeja alueella esiintyy 36 ja joitakin niistä huomattavimpia ovat karhu, susi, kettu, gemssi, metsäkauris, villisika ja mäyrä. Perućica julistettiin vuonna 1952 "tiukasti suojeltu luonnonalue" ja vuonna 1954 siitä tuli valtion hallinnoima luonnonsuojelualue. Sutjeskan kansallispuisto perustettiin vuonna 1962 ja Perućica muodostaa yhden sen olennaisista osista. Perućica on ollut vuodesta 2017 Bosnia-Hertsegovinan aielistassa Unescon maailmanperintöluetteloon. Lähteet